Miestne zastupiteľstvo mestskej časti Bratislava-Petržalka 

Materiál na rokovanie Miestneho zastupiteľstva
mestskej časti Bratislava-Petržalka konaného 
dňa 28. októbra 2008

Materiál číslo:  242/2008

K bodu:  Správa z mimoriadnej kontroly evidencie a používania finančných prostriedkov
               osobitného príjemcu na oddelení sociálnych vecí Miestneho  úradu mestskej 
               časti Bratislava-Petržalka _____________________________________________

Predkladá:                                         		Návrh uznesenia: 

Miroslav Skovajsa				Miestne zastupiteľstvo mestskej časti 
miestny kontrolór 				Bratislava-Petržalka

						b e r i e    n a    v e d o m i e 

						Správu z mimoriadnej kontroly evidencie    
						a používania finančných prostriedkov 
						osobitného príjemcu na oddelení sociálnych
                                                                       veci Miestneho úradu mestskej časti        
						Bratislava-Petržalka 

Miestny úrad mestskej časti Bratislava-Petržalka
útvar miestneho kontrolóra

S p r á v a 
z mimoriadnej kontroly evidencie a používania
finančných prostriedkov osobitného príjemcu 
na oddelení sociálnych vecí Miestneho úradu mestskej časti Bratislava-Petržalka 

Na základe požiadavky starostu Mestskej časti Bratislava-Petržalka a  príkazu miestneho kontrolóra č. 9/2008 zo dňa 5.9.2008 vykonali zamestnanci útvaru miestneho kontrolóra mimoriadnu kontrolu evidencie a používania finančných prostriedkov osobitného príjemcu ktorým je na základe súdneho rozhodnutia, za pani M. H. Mestská časť Bratislava-Petržalka, v dňoch 5. až 26. septembra 2008. 

Rozsudkom Okresného súdu Bratislava V,  zo dňa 6.11.2007, ktorý nadobudol právoplatnosť a vykonateľnosť dňa 14.11.2007 bola pani M. H pozbavená spôsobilosti na právne úkony. Opatrovníkom jej bola týmto rozsudkom ustanovená Mestská časť Bratislava-Petržalka. Opatrovník je oprávnený a povinný zabezpečovať výživu a opateru nesvojprávnej M. H., spravovať jej majetok a vykonávať v jej mene právne úkony voči štátnym a správnym orgánom, zastupovať ju v konaní pred týmito orgánmi, preberať jej dôchodok. V iných než bežných veciach konanie opatrovníka podlieha schváleniu súdom.
Na základe týchto skutočností starosta Mestskej časti Bratislava-Petržalka písomným poverením č. 2007/15666 zo dňa 14.01.2008 poveril  zamestnankyňu oddelenia sociálnych vecí Miestneho úradu mestskej časti Bratislava-Petržalka Ing. Stanekovú, zastupovaním pani M. H. v plnom rozsahu. Dňa 11. septembra 2008 vydal starosta Mestskej časti Bratislava-Petržalka písomné poverenie, ktorým poveril Bc. Martu Mikulkovú zamestnankyňu oddelenia sociálnych vecí zastupovaním Mestskej časti Bratislava-Petržalka, na výkon práv a povinností za M. H. a zároveň týmto zrušil poverenie udelené Ing. Stanekovej zo dňa 14. 01.2008.
Opatrovník je povinný podávať správu o výkone funkcie opatrovníka príslušnému súdu, vždy k 1. máju a 1. novembru v každom kalendárnom roku, počnúc rokom 2008, Túto povinnosť si poverená opatrovníčka ku dňu 1. mája 2008 nesplnila a Správu o výkone funkcie opatrovníka  zaslala Okresnému súdu Bratislava V až na základe upozornenie súdu dňa 25.06.2008.
Po prevzatí spisových materiálov predložených na vykonanie kontroly dňa 05.09.2008 od vedúcej oddelenia sociálnych veci Mgr. Halčákovej bolo zistené, že v obale označenom názvom „vyúčtovanie p. H. M.“ sa  nachádzajú dokumenty charakteru účtovných dokladov o čerpaní a použití finančných prostriedkov menovanej, ktoré však po vecnej a formálnej stránke nespĺňajú základné zásady vedenia spisovej a ani účtovnej evidencie. V obale sa ďalej nachádza obálka bez označenia, s uloženou peňažnou hotovosťou v celkovej čiastke 314.- Sk. O uvedenej skutočnosti bol vyhotovený „Zápis o zistení peňažnej hotovosti.“ 
Vykonanou kontrolou príjmov a výdajov finančných prostriedkov z predložených dokumentov bolo zistené:

Príjmy od 14.01.2008 do 08.09.2008				297.431,00 Sk
Výdaje od 14.01.2008 do 08.09.2008			  97.378,50 Sk

Dňa 09. septembra 2008 vykonal miestny kontrolór a zamestnanci útvaru miestneho kontrolóra kontrolu finančnej hotovosti pani M. H., uloženej v pokladnici oddelenia vnútornej správy a informatiky. Predmetnú finančnú hotovosť na tomto mieste uložila zamestnankyňa oddelenia sociálnych vecí  ktorá bola určená za Mestskú časť Bratislava-Petržalka vykonávať
menovanej opatrovníka. Finančná hotovosť bola prepočítaná z dôvodu vykonania mimoriadnej kontroly, pričom bolo zistené, že finančná hotovosť bola dňa 22.08.2008 prepočítaná prednostom miestneho úradu, vedúcou oddelenia sociálnych vecí a  pokladníčkou. Túto skutočnosť dokumentuje rukopisná „Zápisnica“ podpísaná všetkými prítomnými, z ktorej vyplýva, že výška prepočítanej finančnej hotovosti predstavuje čiastku 212.404,50 Sk.   
Kontrolou vykonanou útvarom miestneho kontrolóra bolo zistené, že finančná hotovosť sa nachádza v 4 obálkach. Prepočítaním bol zistený nasledovný stav: 

Obálka č. l                                             6.722,00 Sk 
Obálka č. 2                                            2.253,50 Sk 
Obálka č. 3                                          37.424,00 Sk
Obálka č. 4                                        166.005,00 Sk
                                    SPOLU:         212.404,50 Sk

Vykonanou mimoriadnou kontrolou na oddelení sociálnych vecí Miestneho úradu mestskej časti Bratislava-Petržalka, ktoré v súlade s „Organizačným poriadkom miestneho úradu“ zabezpečuje starostlivosť o nesvojprávnych občanov, boli pri  plnení tejto úlohy v prípade pani M. H. zistené skutočnosti, ktoré sú v rozpore s právnymi normami :  
-	predložená spisová agenda, ktorú viedla Ing. Staneková, napriek tomu, že obsahuje dokumenty charakteru rozhodnutí v správnom konaní, dokumenty charakteru účtovných dokladov o čerpaní a použití finančných prostriedkov ako aj dokumenty ostatnej administratívnej povahy, nie je preukázateľná, pretože v súčasnej dobe nie je možné jednoznačne konštatovať, či je táto agenda vecne a formálne úplná – kompletná,
-	opatrovníkom pani M. H. bola rozsudkom súdu ustanovená Mestská časť Bratislava-Petržalka, ktorá poverila Ing. Stanekovú jej zastupovaním v stanovenom rozsahu, preto je neprípustné, aby korešpondencia ako aj finančné dávky zasielané pani M. H. boli doručované na súkromnú adresu Ing. Stanekovej a nie na adresu Mestskej časti Bratislava-Petržalka, 
-	poverená opatrovníčka Ing. Staneková si neplnila súdom stanovenú povinnosť  podávať správu o výkone funkcie opatrovníka príslušnému súdu, vždy k 1. máju a 1. novembru v každom kalendárnom roku, počnúc rokom 2008. Túto povinnosť si poverená opatrovníčka splnila až na základe písomného upozornenie Okresného súdu Bratislava V dňa 25.06.2008,
-	predložená spisová agenda je vedená v rozpore so všetkými platnými právnymi ako aj zvykovými normami pre danú oblasť, pretože:

o	nie je riadne evidovaná (neexistuje evidencia /prípadne zoznam/ spisov z ktorej by bolo jasné koľko a akých spisov sa v dokumentácií nachádza, ich názov, evidenčné čísla, počet listov a pod.),
o	sú v nej okrem prvopisov duplicitne založené kópie jednotlivých spisov (bez označenia koľko kópii a pre koho boli vyhotovované, pričom sa jedná aj o rozhodnutia v súdnom a správnom konaní štátnych a verejných inštitúcií ako napr. okresný súd, sociálna poisťovňa a iné),
o	spisová dokumentácia je zakladaná iracionálne a chaoticky, bez logickej, vecnej alebo časovej postupnosti,
 
-	predložená agenda, ktorá nesie znaky účtovnej evidencie je taktiež vedená v rozpore s platnými právnymi normami pre danú oblasť, pretože:
o	jednotlivé účtovné doklady nie sú riadne evidované,
o	nie je vedený prehľad príjmov a výdavkov, 
o	vzhľadom na skutočnosť že finančná hotovosť bola uložená v pokladnici miestneho úradu (napriek značnej finančnej hotovosti nebol založený osobitný účet), nie je vedená pokladničná evidencia (pokladničná kniha) o jednotlivých pohyboch finančných prostriedkov,
o	nie je vecne preukázateľná, túto skutočnosť jednoznačne dokumentuje zistený rozdiel medzi príjmami, výdavkami a peniazmi v hotovosti, ale aj rozdiely medzi skutočnosťami zistenými pri výkone kontroly a vyúčtovaním predloženým bývalou poverenou opatrovníčkou, tak ako sú uvedené v nasledujúcej tabuľke : 

	Zistené kontrolou predložených dokladov	Podľa vyúčtovania spracovaného Ing. Stanekovou	
Príjmy	                             297.431	                              297.431	
Výdaje	                               97.378,50	                                95.310,50	
Rozdiel príjmov a výdavkov	                          + 200.052,50	                           + 202.120,50	
Peniaze v hotovosti	                             212.718,50	                              212.718,50	
Rozdiel	                            + 12.666	                             + 10.598	

Všetky tieto zistené nedostatky v riadiacich a kontrolných mechanizmoch oddelenia sociálnych veci Miestneho úradu mestskej časti Bratislava-Petržalka sú okrem ľudského faktoru spôsobené najmä skutočnosťou, že tento subjekt miestneho úradu nemá vypracovaný interný riadiaci akt o postupe evidovania, nakladania a používania finančných prostriedkov osobitného príjemcu v prípade zabezpečovania starostlivosti o nesvojprávnych občanov.
Za nedostatky uvedené v protokole a jeho závere je zodpovedná bývalá opatrovníčka,  zamestnankyňa oddelenia sociálnych vecí a vedúci zamestnanci Miestneho úradu mestskej časti Bratislava-Petržalka v rozsahu zastávanej funkcie.